Solikamsk

Solikamsk (, ) om Venäman lidn da lidnümbrik Permin randan pohjoižes. Se om randan koumanz' lidn eläjiden lugun mödhe, mugažo Solikamskan rajonan administrativine keskuz, ei mülü rajonha.

 Istorii 
Eländpunktan aluz om pandud samha keitandsolad Usolk-jogen randal vologdalaižil Kalinikovad-torgovanoil vl 1430. Mainitase vn 1506 aigkirjas kuti Usol'je Kam-jogel (). Sai lidnan oiktusid vl 1573, 1600-nzil nimitihe Kaman Sol ().

18. voz'sadan augotišes lidn andoi imperijan keitandsolan pol't, nimitaškanzihe sidä nügüdläižikš. 20. voz'sadaspäi sadas kaliisolid lidnan ümbrištos.

Solikamsk šingotase kaivuzhimižel tegimištol (mineraližiden heretusiden pästand), magnijan samižel solišpäi i sen metallurgijal, kohenduzmehanižel tegimel, bumagan pästandal i mecan varhapanendan kombinatal, sauvondan edheotandoil, sömtegimištol. Ende erazvuitte toine tegimišt oli lidnas: pästtihe nahkad, savičud, vinad, baržid, kelloid da jumalaižiden alusid, saihe vas'ked da tegihe sömastjoid sišpäi.

 Geografijan andmused 
Lidn sijadase Kaman vezivaradimen hural randpolel, Uralan päivlaskmaiženno ezimägištonno, 150 m ü.m.t. keskmäižel korktusel.

Matkad Permihesai om 202 km avtotedme vai 368 km raudtedme (Čusovoi-lidnan kal't). Lähembaine lidn om Berezniki suvhe, 20 km röunoiden keskes.

 Tobmuz 
Solikamsk om lidnümbrikon üks'jäižeks eländpunktaks.

Edeline lidnümbrikon pämez' om Aleksei Fedotov (uhoku 2016—).

 Eläjad 
Vn 2010 Venäman rahvahanlugemižen mödhe lidnan eläjiden lugu oli 97 384 ristitud. Kaik 94 628 eläjad oli lidnas vl 2017. Kaikiš suremb lidnan ristitišt oli 110 tuhad eläjid vozil 1989−1992.

Ortodoksižen hristanuskondan kuz'toštkümne pühäpertidSolikamskan pühäpertid sobory.ru-saital.  oma saudud lidnas: Eläban Eziauguižen Stroican kafedraline päjumalanpert', Ristan Zdviženjan päjumalanpert', Eläban Eziauguižen Stroican mez'jumalankodi (kaks' jumalanpertid), Ioann-edelkävujan naižjumalankodi (jumalanpertinke), kümne jumalanpertid, phh. Petran da Pavlan časoun'.

Lapsiden opendusen aluzkundad oma päivkodid, keskškolad. Solikamskan tehnologineSolikamskan tehnologižen kolledžan sait (soltk.ru).  i socialiž-pedagogine kolledžad, kaivuzhimine tehnikumSolikamskan kaivuzhimižen tehnikuman sait (solght.ru).  i Solikamskan valdkundaline pedagogine institut (Permin valdkundaližen nacionaližen tedoiduzuniversitetan filial) oma lidnan professionaližen opendusen aluzkundoikš.

 Galerei 

 Homaičendad 

 Irdkosketused 
 Solikamsk-lidnan Duman oficialine sait (duma.solkam.ru). 
 Solikamsk-lidnan administracijan oficialine sait (adm.solkam.ru). 


Kategorii:Venäman lidnad
Kategorii:Eländpunktad kirjamišton mödhe
Kategorii:Permin randan lidnad
Kategorii:Permin randan lidnümbrikod
*